|  |  |
| --- | --- |
| **ROKODELSKA PANOGA** | **Kovaštvo (žebljarstvo)** |
| **POVZETEK**  |
| Rokodelska obdelava kovin je bila v preteklosti splošno razširjena po celotnem slovenskem ozemlju. Kovaška obrt je bila ena najpomembnejših obrti, saj so bili kovaški izdelki v preteklosti nepogrešljivi pri materialni kulturi. Potrebe po kovačih so se zelo zmanjšale z uveljavitvijo kmetijske mehanizacije v šestdesetih letih 20. stol. |
| **OPIS PANOGE** |
| Kovaštvo je obrtna dejavnost, ki zajema obdelavo kovin v toplem ali hladnem stanju po načelu gnetenja in zgibanja kosov kovine z udarjanjem, stiskanjem in vlečenjem. Razlikujemo orodne, vozovne in podkovske kovače, čeprav jih je večina obvladala vse. Orodni kovači so izdelovali poljedelska orodja, kot so motike, kopače, lopate, kose. Vozovni kovači so sodelovali s kolarji in okovali dele vozov, kočij in sani. Podkovski kovači so izdelovali podkve in podkovali konje, krave, vole ali osle. Žebljarji so izdelovali žeblje. Poznamo še umetnostno kovaštvo, pri katerem se s kovaško tehnologijo in orodjem umetniško oblikuje železo in druge kovine v uporabne in okrasne izdelke. Slednje zahteva največ ročne spretnosti in poznavanja gradiva ter nadarjenost za oblikovanje. Najpogostejši izdelki so kovane okenske in vratne mreže, balkonske, stopniščne in vrtne ograje, stavbno okovje, lestenci, svečniki, razpela. Najpomembnejši slovenski mojster v sodobnem umetniškem oblikovanju železa je bil Joža Bertoncelj (1901–1976) iz Krope, s katerim je sodeloval tudi arhitekt Jože Plečnik.Rokodelska obdelava kovin je bila v preteklosti splošno razširjena po celotnem slovenskem ozemlju. Kovaška obrt je bila ena najpomembnejših, saj so bili kovaški izdelki v preteklosti nepogrešljivi pri materialni kulturi (npr. orodja, bivalna kultura, prevoz). Znani kraji s kovaško tradicijo so Zreče, Ravne na Koroškem, Muta, Lovrenc na Pohorju, Batuje, Kropa in Tržič. V Kropi in Kamni Gorici sta bili najbolj znani žebljarski kovaški središči. Žebljarstvo je bilo pomembna domača obrt in je vključevalo izdelovanje najrazličnejših žebljev za čevlje, podkovanje konjev in volov, pa tudi manjše in večje žeblje za potrebe stavbarstva, gradnje ladje itd. Z razvojem industrializacije in uvedbo strojne izdelave žebljev je panoga začela propadati in ob koncu druge svetovne vojne dokončno zamrla. Osnovni orodji kovača sta kladivo in nakovalo. Kovač je pri delu potreboval dvoje nakoval, različna kladiva in klešče, pile, navojno železo, oblikovalne ploščice, primež, vrtalni stroj, prebijače, šestila, merila, svedre, ušesna sekirna železa, brusilni kamen, naprave za openjanje železnih platišč na kolesa, podkovsko orodje idr. Orodne kovačnice so bile ob potokih ali rekah (Tržiška in Kamniška Bistrica, Poljanska in Selška Sora, Radovna, Sava, Kolpa), kjer so izkoriščale vodno energijo za pogajanje kovaškega meha in vodnega kladiva. Na podeželju se je kovaštvo kot obrt pojavilo že pred 11. stol. Formalno šolanje se je uvedlo v 19. stol., ko so bile ustanovljene obrtne nadaljevalne šole in podkovske šole (v Ljubljani, Zagrebu, Gradcu). Za opravljanje obrti je bil potreben pomočniški izpit, ki so ga opravili pri krajevnih rokodelskih zadrugah. Kovaška obrt se je obdržala predvsem kot podkovno, vozovno in orodno kovaštvo. Prenašala se je iz roda v rod. Potrebe po kovačih so se zelo zmanjšale z uveljavitvijo kmetijske mehanizacije v šestdesetih letih 20. stoletja. Podkovni in vozovni kovači so opuščali obrt, mlajši pa so se preusmerili v različne mehanične poklice. Kovaških delavnic, kjer je več ročnega dela in kjer se izdelujejo izdelki v manjših serijah, je malo.  |
| **EVALVACIJA PANOGE**  |
| **Vidik rokodelskih in obrtniških znanj, spretnosti in veščin**  | Za kovaštvo so potrebna specifična in kompleksna znanja, kot so poznavanje in preoblikovanje kovin, upravljanje strojev, ogrevanje peči, delo s specifičnimi kovaškimi orodji. Za umetnostno kovaštvo je potrebno še poznavanje umetnostnih slogov in nadarjenost za oblikovanje. Za kovaštvo in umetnostno kovaštvo obstajata nacionalni poklicni kvalifikaciji, ki predstavljata formalno izobraževanje; tako pridobljen certifikat je uradno potrdilo o poklicni usposobljenosti. Za obe panogi žal še ni bil izdan noben certifikat.  |
| **Vidik ohranjanja regionalnih razpoznavnosti in kultur, varstva in bogatenja kulturne dediščine** | Panoga ni vpisana v Register nesnovne kulturne dediščine in nima drugega statusa. Nosilci znanja so v glavnem predstavniki starejše generacije, saj pri mladih ni zanimanja za panogo, zato so znanja ogrožena. Po mnenju enega redkih kovačev mlajše generacije je v Sloveniji približno petsto ljubiteljskih kovačev; kovačev s poglobljenim znanjem, ki zares obvladajo kovanje, pa le peščica.  |
| **Vidik identitete in prepoznavnosti**  | Kovači med seboj niso povezani, vsak dela zase. Občasno sodelujejo z rokodelskimi centri, ki delujejo v Sloveniji. V določenih krajih so za javnost odprte ohranjene kovaške delavnice (zasebne, društvene ali muzejske). Poseben promocijski dogodek za kovaštvo je Kovaški šmaren v Kropi, na katerem potekajo prikazi kovanja, kuhanja oglarske kope in taljenja železove rude. Z dediščino kovaštva se predstavljata zlasti Kropa in Kamna Gorica na Gorenjskem, zato je tam kovaštvo del krajevne identitete.  |
| **Vidik družbenega in gospodarskega napredka** | V sodobnih kovaških delavnicah je že precej strojev, ki so zamenjali določena ročna dela. Kovaški meh, ki je nekdaj vzdrževal in uravnaval temperaturo v peči, je danes zamenjal električni ventilator. Glavni kovaški elementi, kot so peč, nakovala in kladiva, se uporabljajo naprej. Kovaštvo ohranja vrednoto ročnega dela in maloserijske proizvodnje. Prav tako pripomore k bolj kakovostni ponudbi kulturnega turizma. Trajnostni vidik ni bistveno upoštevan, vendar ga je z vnovično uporabo, popravili in predelavami kovin mogoče uveljaviti.  |
| **Vidik učinkov na medgeneracijsko povezovanje in vseživljenjsko učenje** | Medgeneracijsko povezovanje in prenos znanj nista preveč izrazita. Primeri prenosa znanj s starejših mojstrov na mlajšo generacijo so bolj posamični. Ranljive skupine zaenkrat niso vključene. Programi za javnost, kot so prikazi kovanja, pripomorejo h kakovosti bivanja in večji socializaciji, saj bogatijo znanje in krepijo vezi med ljudmi.  |
| **Vidik učinkov na turizem**  | Turizem v Kropi na Gorenjskem v precejšnji meri temelji na kovaški tradiciji. Tam sta v ponudbi Kovaški muzej, *vigenjc* (kovaška delavnica za žeblje) s prikazom kovanja žebljev, in prireditev Kovaški šmaren. Ohranjene kovačije v posameznih krajih so del turistične ponudbe (npr. Ošlakova kovačija na Zreškem, fužina Germovka v Tržiču, Kovaški in gasilski muzej Muta). Primer dobre prakse je projekt Koroškega pokrajinskega muzeja, kjer so v enoti Ravne uredili kovačijo in v njej zaposlili mladega kovača. Prikazi kovanja v kontekstu turizma lahko pomagajo obstoju panoge.  |
| **Viri in literatura** | Bogataj, Janez, 1989, Domače obrti na Slovenskem. Ljubljana: DZS, 118–120. Ljudska umetnost in obrti v Sloveniji, 1993. Ljubljana: Domus. Mojstrovine Slovenije, 1999. Srečanja s sodobnimi rokodelci. Ljubljana: Rokus. Hazler, Vito, 2008, Okrepiti ali razgraditi dediščino? V: Tradicionalne obrti – izziv za kulturni turizem. Gornja Stubica: Muzeji hrvaškega Zagorja, 61–71. Po poteh rokodelcev ob slovensko-hrvaško meji, 2008. Aleš Gačnik, Goranka Horjan, (ur.) Ptuj: Znanstvenoraziskovalno središče Bistra.Geslo 'kovaštvo'. V: Enciklopedija Slovenije 6, 340–342. Geslo 'umetno kovaštvo'. V: Enciklopedija Slovenije 14, 36. Spletni viri:Bertoncelj, Joža, Obrazi slovenskih pokrajin. <https://www.obrazislovenskihpokrajin.si/oseba/bertoncelj-joza/> (dostop 1. 8. 2022). »En kovač na ravnah kuje …« – tradicionalna obrt v novem veku. <https://www.ravne.si/objava/605544> (dostop 2. 8. 2022). Kovaški šmaren, Kulturno društvo Kropa. <https://kultura-kropa.si/kovaski-smaren/> (dostop 1. 8. 2022). Kropa. <https://www.radolca.si/sl/znamenitosti/zanimivi-kraji/kropa> (dostop 2. 8. 2022). Mreža rokodelcev Srca Slovenije. <http://www.srce-slovenije.si/podjetnistvo/mrezarokodelcev> (dostop 8. 8. 2022). Nacionalna poklicna kvalifikacija. <https://npk.si/za-posameznike/> (dostop 3. 8. 2022). Drugi viri: Korespondenca po elektronski pošti, Center RS za poklicno izobraževanje, 8. 8. 2022.  |